ब्रिटेन के किंग चार्ल्स III के राज्याभिषेक के लिए भव्य तैयारियां की गई है। भारत के उपराष्ट्रपति जगदीप धनखड़ भी किंग चार्ल्स-III के राज्याभिषेक समारोह में शामिल होंगे। जगदीप धनखड़ समारोह में भाग लेने के लिए यूनाइटेड किंगडम की दो दिवसीय यात्रा के लिए रवाना हो गए हैं। किंग चार्ल्स III का राज्याभिषेक समारोह 6 मई की सुबह होगा। यूनाइटेड किंगडम की अपनी यात्रा के दौरान, धनखड़ राज्याभिषेक समारोह में विभिन्न देशों और सरकार के प्रमुखों सहित लगभग 2,000 गणमान्य व्यक्तियों की सभा में शामिल होंगे। वहीं, ब्रिटेन की यात्रा के लिए उपराष्ट्रपति के साथ उनकी पत्नी सुदेश धनखड़ भी गई हैं। यूनाइटेड किंगडम ने हाल ही में राज्याभिषेक समारोह में भाग लेने के लिए भारत सहित अंतर्राष्ट्रीय समुदाय को निमंत्रण दिया।2 मई को ब्रिटिश उच्चायुक्त अलेक्जेंडर एलिस ने वेस्टमिंस्टर एब्बे में किंग चार्ल्स III के राज्याभिषेक समारोह की तैयारियों पर चर्चा करने के लिए उपराष्ट्रपति जगदीप धनखड़ से मुलाकात की थी। ब्रिटिश उच्चायुक्त ने ट्वीट कर कहा, "राज्याभिषेक में शामिल होने से पहले उपराष्ट्रपति से मुलाकात करना सम्मान की बात है। उन्होंने कहा कि यह एक महत्वपूर्ण अवसर है और यूके-भारत संबंधों को और गहरा करने का भी अवसर है। किंग चार्ल्स-III के राज्याभिषेक शनिवार 6 मई को लंदन के वेस्टमिंस्टर एब्बे में होगा। यह आयोजन 1953 में महारानी एलिजाबेथ द्वितीय के अंतिम राज्याभिषेक के लगभग सात दशक बाद होगा। शाही परिवार के अनुसार, राज्याभिषेक की सुबह,किंग चार्ल्स III और कैमिला किंग के जुलूस में बकिंघम पैलेस से डायमंड जुबली स्टेट कोच में वेस्टमिंस्टर एब्बे की यात्रा करेंगे। इसे 2012 में महारानी एलिजाबेथ द्वितीय की डायमंड जुबली के लिए बनाया गया था।